Doimiy propiska qilish hamda turgan joyi boʻyicha hisobga olish tartibini isloh qilish chora-tadbirlari toʻgʻrisida
(decree, 2024-05-10)

Oʻzbekiston Respublikasi Prezidentining 2020-yil 24-yanvardagi Oliy Majlisga Murojaatnomasi hamda 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Ilm, maʼrifat va raqamli iqtisodiyotni rivojlantirish yili”da amalga oshirishga oid davlat dasturida belgilangan vazifalar ijrosini taʼminlash, shuningdek, Oʻzbekiston Respublikasi fuqarolarining mamlakat hududida bir joydan ikkinchi joyga koʻchish borasidagi huquq va erkinliklarini taʼminlash kafolatlarini mustahkamlash maqsadida: 1. Keng jamoatchilik fikrlarini inobatga olgan holda, Oʻzbekiston Respublikasi Oliy Majlisi palatalari, Vazirlar Mahkamasi va Ichki ishlar vazirligining ruxsat berish xususiyatiga ega boʻlgan doimiy propiska qilish tizimidan bosqichma-bosqich xabar berish xususiyatidagi roʻyxatdan oʻtkazish tizimiga oʻtish hamda birinchi bosqichda quyidagilarni amalga oshirish haqidagi takliflariga rozilik berilsin: “doimiy propiska qilish” va “turgan joyi boʻyicha hisobga olish” tushunchalarini “doimiy yashash joyi boʻyicha roʻyxatga olish” va “vaqtincha turgan joyi boʻyicha roʻyxatga olish” tushunchalariga oʻzgartirish; fuqarolarga birinchi va ikkinchi darajadagi qarindoshlarini oʻzi doimiy yashash joyi boʻyicha roʻyxatda boʻlgan manzil bilan bir qatorda egaligida boʻlgan uy-joy maydoniga doimiy yashash joyi boʻyicha roʻyxatga qoʻyish imkoniyatini yaratish; doimiy yashash joyi boʻyicha roʻyxatga qoʻyish uchun er-xotinning nikohdan keyin bir yil davomida birgalikda yashash sharti hamda bir yil ichida nikoh bekor qilingan taqdirda doimiy yashash joyi boʻyicha roʻyxatga olinishi yoʻqotilishi toʻgʻrisidagi qoidani olib tashlash; oilaga tarbiyaga olingan (patronat) shaxslar ularning tutingan ota-onasining doimiy yashash joyi boʻyicha roʻyxatga olinishi; ilgari Toshkent shahri va Toshkent viloyatida doimiy yashash joyi boʻyicha roʻyxatga olingan fuqarolar doimiy yashash uchun tegishincha qaytib kelganida, ularni Toshkent shahri va Toshkent viloyatiga hech qanday toʻsiqlarsiz doimiy yashash joyi boʻyicha qayta roʻyxatga olish; tegishli lavozimlarga saylangan, tayinlangan, tasdiqlangan fuqarolarga hamda respublika ahamiyatiga molik boshqa davlat tashkilotlariga ishga taklif etilayotgan yuqori malakali mutaxassislar uchun lavozimni egallab turish davriga beriladigan doimiy yashash joyi boʻyicha roʻyxatga olinish huquqiga cheklovni bekor qilish; Toshkent shahri va Toshkent viloyatida joylashgan davlat organlari va tashkilotlarida 5 yil muddat mobaynida uzluksiz mehnat faoliyatini yuritayotgan mutaxassislarni (texnik, xizmat koʻrsatuvchi va ishlab chiqarish xodimlaridan tashqari) mazkur hududlarda doimiy yashash joyi boʻyicha roʻyxatga olish; respublikaning boshqa hududlarida doimiy yashash joyi boʻyicha roʻyxatga olingan Oʻzbekiston Respublikasi fuqarolari Toshkent shahri va Toshkent viloyatidagi yangi qurilgan uylarni sotib olib, uch yil ichida sotgan holatlarda davlat bojining alohida stavkalarini qoʻllash tartibini bekor qilish. Vazirlar Mahkamasi bir hafta muddatda mazkur bandda nazarda tutilgan talablardan kelib chiqib, Oʻzbekiston Respublikasi Oliy Majlisi Qonunchilik palatasiga tegishli qonun loyihasini kiritsin. 2. Maʼlumot uchun qabul qilinsinki: a) 2020-yil 1-apreldan Toshkent shahri va Toshkent viloyatida koʻchmas mulkni olishda Oʻzbekiston Respublikasi fuqarolari uchun ushbu hududlarda doimiy yashash joyi boʻyicha roʻyxatga olinganligi talab qilinmaydi; b) Oʻzbekiston Respublikasi fuqarolarini doimiy yashash va vaqtincha turgan joyi boʻyicha roʻyxatga olish bilan bogʻliq ishlar idoralararo elektron hamkorlik orqali “yagona darcha” tamoyili asosida Ichki ishlar vazirligining “Manzil” avtomatlashtirilgan axborot tizimi (keyingi oʻrinlarda — “Manzil” tizimi) vositasida amalga oshiriladi. Bunda Oʻzbekiston Respublikasi fuqarolarini “Manzil” tizimi orqali doimiy yashash va vaqtincha turgan joyi boʻyicha roʻyxatga olish: Toshkent shahri va Toshkent viloyatida — 2020-yil 1-sentabrdan; Qoraqalpogʻiston Respublikasi va viloyatlarda — 2021-yil 1-yanvardan boshlab amalga oshiriladi; v) doimiy yashash va vaqtincha turgan joyi boʻyicha roʻyxatga olish tartibini buzganlik Oʻzbekiston Respublikasi fuqarolarini tegishli hudud va manzildan chiqarib yuborish uchun asos boʻlib hisoblanmaydi. 3. Belgilansinki: a) 2020-yil 1-sentabrdan quyidagilarni nazarda tutuvchi tartib joriy etiladi: Oʻzbekiston Respublikasi fuqarolarining doimiy yashash va vaqtincha turgan joyi boʻyicha roʻyxatdan oʻtmasdan istiqomat qilish muddati 15 kun hisoblanadi; doimiy yashash va vaqtincha turgan joyi boʻyicha roʻyxatga olishni rasmiylashtirish bir kun ichida amalga oshiriladi; Oʻzbekiston Respublikasi fuqarolarini doimiy yashash joyi boʻyicha roʻyxatga olishda avvalgi doimiy yashash joyidan roʻyxatdan chiqish tartibi bekor qilinadi; Oʻzbekiston Respublikasi fuqarolariga doimiy yashash joyi boʻyicha roʻyxatga olinishini rasmiylashtirishda pasport, uy daftari yoki xonadon kartochkasiga roʻyxatga olish shtampini bosish amaliyoti bekor qilinadi; doimiy yashash joyi boʻyicha roʻyxatga olishda harbiy xizmatga majburlarning mudofaa ishlari boʻlimlariga harbiy hisobdan chiqish va harbiy hisobga turish uchun borishi tartibi bekor qilinadi; Oʻzbekiston Respublikasi fuqarosi tomonidan soliq idoralarida hisobga olingan ijara shartnomasi haqida maʼlumot taqdim etilganda vaqtincha turgan joyi boʻyicha roʻyxatga olinishda uy-joy egasining roziligi talab etilmaydi; b) tugʻilgan bolaga fuqarolik holati dalolatnomalarini yozish organlari tomonidan tugʻilganlik toʻgʻrisida guvohnomani rasmiylashtirish chogʻida otasi yoki onasining doimiy yashash joyi boʻyicha roʻyxatdan oʻtgan manziliga idoralararo elektron hamkorlik orqali maʼlumotlarni kiritish yoʻli bilan uni doimiy yashash joyi boʻyicha davlat boji undirmagan holda roʻyxatga olish tartibi joriy qilinadi; v) Qoraqalpogʻiston Respublikasi, viloyatlar va Toshkent shahrining muayyan hududida doimiy yashash joyi boʻyicha roʻyxatga olingan Oʻzbekiston Respublikasi fuqarolari tegishincha ushbu hududning boshqa manzilida istiqomat qilsa, turgan joyi boʻyicha vaqtincha roʻyxatga olinishi shart emas va u pasport tizimi qoidalarini buzgan deb hisoblanmaydi. 4. “Manzil” tizimining “yagona darcha” tamoyili asosida toʻliq ishlashini taʼminlash maqsadida: a) Oʻzbekiston Respublikasi Mudofaa vazirligi: 2020-yil 1-avgustga qadar Oʻzbekiston Respublikasi fuqarolarini onlayn tarzda harbiy hisobga olish va hisobdan chiqarish tizimini joriy qilsin; 2021-yil 1-yanvarga qadar harbiy hisob hujjatlarini avtomatlashtirish maqsadida kartoteka maʼlumotlarini jismoniy shaxsning shaxsiy identifikatsiya raqamiga bogʻlagan holda raqamlashtirish choralarini koʻrsin; mazkur Farmonning 2-bandi “b” kichik bandida belgilangan muddatlardan kelib chiqqan holda, “Avtomatlashtirilgan axborot tizimi va maʼlumotlar bazasi” avtomatlashtirilgan axborot tizimini Ichki ishlar vazirligi hamda Vazirlar Mahkamasi huzuridagi Davlat personallashtirish markazi bilan birgalikda “Manzil” va “Xorijga chiqish pasporti” axborot tizimlari bilan integratsiya qilsin; harbiy hisob hujjatlarini, harbiy xizmatga majbur fuqarolar toʻgʻrisidagi maʼlumotlarni hududiy mudofaa ishlari boʻlimlariga real vaqt rejimida elektron tizim orqali yuborish uchun Vazirlar Mahkamasi huzuridagi Davlat personallashtirish markazi maʼlumotlar bazasi bilan idoralararo elektron hamkorlikni yoʻlga qoʻysin; b) Oʻzbekiston Respublikasi Adliya vazirligi Ichki ishlar vazirligi bilan birgalikda 2020-yil 1-avgustga qadar “Fuqarolik holati dalolatnomalarini yozish organlarining yagona elektron arxivi” axborot tizimini “Manzil” tizimiga integratsiya qilsin; v) Oʻzbekiston Respublikasi Xalq taʼlimi vazirligi 2020-yil 1-sentabrga qadar voyaga yetmaganlarni tugʻilganlik haqida guvohnomasi maʼlumotlariga hamda voyaga yetganlarni jismoniy shaxsning shaxsiy identifikatsiya raqamiga bogʻlagan holda vasiylik va homiylikni tasdiqlovchi hujjatlarning elektron bazasini yaratsin va uni Ichki ishlar vazirligi bilan birgalikda “Manzil” tizimiga integratsiya qilsin; g) Oʻzbekiston Respublikasi Bandlik va mehnat munosabatlari vazirligi “Yagona milliy mehnat tizimi” idoralararo dasturiy-apparat kompleksini Ichki ishlar vazirligi bilan birgalikda “Manzil” tizimiga integratsiya qilsin; g1) Oʻzbekiston Respublikasi Moliya vazirligi 2021-yil 1-sentabrga qadar “Ijtimoiy himoya yagona reyestri” axborot tizimini Ichki ishlar vazirligi bilan birgalikda “Manzil” tizimiga integratsiya qilsin; d) Oʻzbekiston Respublikasi Davlat soliq qoʻmitasi Ichki ishlar vazirligi bilan birgalikda hisobga olingan ijara shartnomalari boʻyicha ijarachi va uy egasining jismoniy shaxsning shaxsiy identifikatsiya raqami hamda koʻchmas mulkning kadastr raqami toʻgʻrisidagi maʼlumotlarni taqdim etish maqsadida “Soliq” axborot tizimlari kompleksini “Manzil” tizimiga integratsiya qilsin; e) Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi mazkur Farmonning 2-bandi “b” kichik bandida belgilangan muddatlardan kelib chiqqan holda: idoralararo elektron hamkorlik tizimi asosida “Manzil” tizimiga koʻchmas mulk egasi yoki uning yuridik manzili oʻzgarganda, koʻchmas mulk obyektlarining manzillari yagona reyestridan oʻzgargan maʼlumotlarning taqdim etilishini; koʻchmas mulk egasi boʻlgan jismoniy shaxsning shaxsiy identifikatsiya raqami mavjud boʻlmaganda, “Elektron hukumat” tizimining idoralararo integratsiyalashuv platformasidan foydalanib va axborot xavfsizligi talablariga rioya etgan holda, uni Vazirlar Mahkamasi huzuridagi Davlat personallashtirish markazi hamda Ichki ishlar vazirligi maʼlumotlar bazasidan olishni yoʻlga qoʻysin; j) Oʻzbekiston Respublikasi Prezidenti huzuridagi Loyiha boshqaruvi milliy agentligi Axborot texnologiyalari va kommunikatsiyalarini rivojlantirish vazirligi bilan birgalikda: ikki hafta muddatda aholiga taqdim etilayotgan elektron davlat xizmatlarini koʻrsatish doirasida elektron raqamli imzo oʻrniga shaxsni tasdiqlashning muqobil shakllarini, shu jumladan mobil aloqa telefon raqamlari orqali shaxsni tasdiqlashning qoʻshimcha imkoniyatlarini yaratishni nazarda tutuvchi Vazirlar Mahkamasi qarori loyihasini kiritsin; mazkur Farmonning 2-bandi “b” kichik bandida belgilangan muddatlardan kelib chiqqan holda, Oʻzbekiston Respublikasi fuqarolarini doimiy yashash va vaqtincha turgan joyi boʻyicha roʻyxatga olish ishlarini Yagona interaktiv davlat xizmatlari portali orqali amalga oshirish imkoniyatini yaratsin. Bunda Oʻzbekiston Respublikasi Ichki ishlar vazirligi, Adliya vazirligi, Mudofaa vazirligi, Bandlik va mehnat munosabatlari vazirligi, Yer resurslari, geodeziya, kartografiya va davlat kadastri davlat qoʻmitasi “Elektron hukumat va raqamli iqtisodiyot loyihalarini boshqarish markazi” DUK bilan birgalikda 2020-yil 1-avgustgacha Oʻzbekiston Respublikasi Yagona interaktiv davlat xizmatlari portalida Oʻzbekiston Respublikasi fuqarolarini doimiy yashash va vaqtincha turgan joyi boʻyicha roʻyxatga olish bilan bogʻliq jarayonlarni amalga oshirish maqsadida tegishli axborot tizimlarini Oʻzbekiston Respublikasi Yagona interaktiv davlat xizmatlari portaliga integratsiya qilsin. 5. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Mudofaa vazirligining murojaatiga muvofiq 2021-yil 1-yanvarga qadar Mudofaa vazirligining “Avtomatlashtirilgan axborot tizimi va maʼlumotlar bazasi” tizimini joriy etish uchun tuman (shahar) mudofaa ishlari boʻlimlarining belgilangan tartibda Elektron hukumatning idoralararo maʼlumotlar uzatish tarmogʻiga ulanishini taʼminlasin. 6. Oʻzbekiston Respublikasi Adliya vazirligi uch oy muddatda Ichki ishlar vazirligi, Oʻzbekiston Respublikasi Prezidenti huzuridagi Loyiha boshqaruvi milliy agentligi, Axborot texnologiyalari va kommunikatsiyalarini rivojlantirish vazirligi hamda boshqa manfaatdor vazirlik va idoralar bilan birgalikda: doimiy yashash va vaqtincha turgan joyi boʻyicha roʻyxatga olishda davlat xizmatlarining avtomatik tarzda koʻrsatilishi uchun tegishli idoralarga xabarnoma yuborilishini tashkillashtirsin; doimiy yashash joyi boʻyicha roʻyxatga olishni talab etadigan barcha davlat xizmatlari hamda boshqa maʼmuriy tartib-taomillarni vaqtincha turgan joyi boʻyicha roʻyxatga olinish orqali amalga oshirish imkoniyatini yaratish yuzasidan Vazirlar Mahkamasiga taklif kiritsin. 7. Oʻzbekiston Respublikasi Oliy sudi mazkur Farmonning 2-bandi “b” kichik bandida belgilangan muddatlardan kelib chiqqan holda Oliy sud axborot tizimini Ichki ishlar vazirligining “Manzil” tizimi bilan integratsiya qilish choralarini koʻrsin. 8. Oʻzbekiston Respublikasi Ichki ishlar vazirligi: a) 2021-yil 1-yanvarga qadar shaxsning jazoni ijro etish muassasasidan ozod qilinganligi toʻgʻrisidagi elektron maʼlumotlar bazasini yuritish tizimini yoʻlga qoʻysin va ichki ishlar organlari tizimida mavjud hujjatlar va maʼlumotlarni fuqarolardan talab qilmaslik boʻyicha choralar koʻrsin; b) bir oy muddatda ushbu Farmonning ijrosi yuzasidan fuqarolardan kelib tushadigan murojaatlar asosida tizimli monitoring olib borish maqsadida oʻz veb-saytida tushgan murojaatlarning mazmuni barchaga ochiq boʻlgan va ularni muhokama etish imkonini beradigan maxsus sahifaning ishga tushirilishini taʼminlasin hamda zarurat boʻlganda idoralararo maʼlumot almashinuvi tizimini yanada takomillashtirish yuzasidan chora-tadbirlarni amalga oshirib borsin; v) ikki oy muddatda Oʻzbekiston Respublikasi fuqarolarini doimiy yashash va vaqtincha turgan joyi boʻyicha roʻyxatga olish tartibining isloh etilishi hamda yaratilayotgan elektron tizim imkoniyatlaridan kelib chiqib, fuqaroligi boʻlmagan shaxslar va chet el fuqarolari uchun belgilangan tartibotlarni takomillashtirish yuzasidan Vazirlar Mahkamasiga taklif kiritsin; g) manfaatdor vazirlik va idoralar bilan birgalikda uch oy muddatda: pasport rejimini buzish holatlarini aniqlash tizimini yanada takomillashtirish yuzasidan Vazirlar Mahkamasiga taklif kiritsin; oʻzlari qabul qilgan normativ-huquqiy hujjatlarni ushbu Farmonga muvofiqlashtirsin. 9. Vazirlar Mahkamasi: bir hafta muddatda “Oʻzbekiston Respublikasi fuqarolarini Toshkent shahri va Toshkent viloyatida doimiy yashash va vaqtincha turgan joyi boʻyicha roʻyxatga olish tartibi toʻgʻrisida”gi Nizomni tasdiqlasin; bir oy muddatda ushbu Farmondan kelib chiqadigan oʻzgartirishlarni qonun hujjatlariga kiritish choralarini koʻrsin. 10. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.